ຄະນະໂຄສະນາອົບຮົມສູນກາງພັກ ເຂົ້າຮ່ວມຟັງປາຖະກະຖາ ໃນຫົວຂໍ້ “ ສະເຫຼີມສະຫຼອງສາຍພົວພັນການທູດລະຫວ່າງ ສປປ ລາວ ແລະ ອົດສະຕຣາລີ ຄົບຮອບ 70 ປີ ”
ໃນຕອນເຊົ້າວັນທີ 25 ກຸມພາ 2022 ທີ່ ສູນການຮ່ວມມື ແລະ ການຝຶກອົບຮົມສາກົນ (ICTC) ກະຊວງການຕ່າງປະເທດຮ່ວມກັບສະຖານທູດອົດສະຕຮາລີ ປະຈຳ ສປປ ລາວ ໄດ້ຈັດພິທີປາຖະກະຖາວັນສະເຫຼີມສະຫຼອງສາຍພົວພັນການທູດລະຫວ່າງ ສປປ ລາວ ແລະ ອົດສະຕຣາລີ ຄົບຮອບ 70 ປີ (Celebrating 70 years of Diplomatic Relations between the Lao PDR and Australia) ໃຫ້ກຽດປາຖະກະຖາ ໂດຍ ທ່ານ ນ. ມາຣີສ ເພນ ລັດຖະມົນຕີຕ່າງປະເທດ ແລະ ລັດຖະມົນຕີຮັບຜິດຊອບວຽກງານແມ່ຍິງແຫ່ງອົດສະຕຣາລີ ໃຫ້ກຽດເຂົ້າຮ່ວມມີ: ທ່ານ ໂພໄຊ ໄຂຄໍາພິທູນ, ຮອງລັດຖະມົນຕີກະຊວງການຕ່າງປະເທດ ແຫ່ງ ສປປ ລາວ, ທ່ານ Paul Kelly, ເອກອັກຄະລັດຖະທູດ ອົດສະຕຣາລີ ປະຈໍາ ສປປ ລາວ ແລະ ມີບັນດາຜູ້ຕາງໜ້າຈາກ ກະຊວງການຕ່າງປະເທດ, ຄະນະພົວພັນຕ່າງປະເທດສູນກາງພັກ, ຄະນະໂຄສະນາອົບຮົມສູນກາງພັກ ແລະ ສະຖາບັນການເມືອງ ແລະ ການປົກຄອງແຫ່ງຊາດ ເຂົ້າຮ່ວມຢ່າງພ້ອມພຽງ.
ໃນພິທີ ທ່ານ ນ. ມາຣີສ ເພນ ລັດຖະມົນຕີກະຊວງການຕ່າງປະເທດ ແລະ ລັດຖະມົນຕີຮັບຜິດຊອບວຽກງານແມ່ຍິງແຫ່ງອົດສະຕຣາລີ ໄດ້ໃຫ້ກຽດປາຖະກະຖາກ່ຽວກັບສາຍພົວພັນການທູດລະຫວ່າງ ສປປ ລາວ ແລະ ອົດສະຕຣາລີ ແລະ ໄດ້ເນັ້ນໜັກວ່າຈະສືບຕໍ່ໃຫ້ການຊ່ວຍເຫຼືອບັນດາໂຄງການຕ່າງໆ ທີ່ກໍາລັງຈັດຕັ້ງປະຕິບັດຢູ່ ສປປ ລາວ ຂອງ ອົດສະຕຣາລີ ເປັນຕົ້ນແມ່ນ ໂຄງການຄຸນນະພາບ ແລະ ເຂົ້າເຖິງການສຶກສາ ຢູ່ ສປປ ລາວ ໂຄງການທີ 2 (Basic Education Quality and Access in Lao PDR), ສູນລາວ-ອົດສະຕຣາລີ ເພື່ອສະໜັບສະໜູນການພັດທະນາເສດຖະກິດ ແລະສັງຄົມ, ໂຄງການຄູ່ຮ່ວມມືແມ່ນໍ້າຂອງ-ອົດສະ ຕຣາລີ (Mekong-Australia Partnership), ຄະນະກໍາມະການແມ່ນໍ້າຂອງ (MRC) ແລະ ໂຄງການ ຄູ່ຮ່ວມມືດ້ານພື້ນຖານໂຄງລ່າງ (Partnership for Infrastructure program).